**Rosa sløyfe No**

**Informasjonsfolder**

**Rosa sløyfe 2021 - Tidlig oppdagelse av brystkreft**

Når du bærer en Rosa sløyfe i oktober viser du solidaritet med alle som er rammet av brystkreft. Rosa sløyfe-aksjonen setter i år søkelyset på tidlig oppdagelse av brystkreft fordi det redder liv.

Husk å kjenne etter.

Jo tidligere brystkreft oppdages, jo bedre blir prognosen og behandlingen blir mer skånsom.

Det har vært en enorm utvikling i antall kvinner som overlever brystkreft de siste tiårene. Behandlinger, utstyr og medisiner har blitt langt mer presise og effektive. Heldigvis vet kvinner mer om brystkreft i dag. De går derfor til lege tidlig når de oppdager en kul eller andre symptomer i brystet. Og i Norge har vi de siste 25 årene hatt et godt og effektivt mammografitilbud til kvinner mellom 50 og 69 år.

Men, pandemien har hatt store konsekvenser – også for brystkreft. Et urovekkende lavt antall brystkrefttilfeller ble oppdaget i fjor, og vi frykter at mange vil få en forsinket diagnose fremover. Derfor er det viktigere enn noen gang å bli kjent med brystene dine og ta endringer på alvor.

Les mer om tidlig oppdagelse på rosasloyfe.no

**Vis omtanke – bær en påminner i oktober. Kjøp årets Rosa sløyfe.**

• Kjøp en Rosa sløyfe eller et annet produkt på rosasloyfe.no til deg selv og en du er glad i

• Støtt aksjonen ved å kjøpe et Rosa sløyfe-produkt hos en av sponsorene våre

• Følg oss på Facebook og sett en Rosa sløyfe på profilbildet ditt

• Gi 80 kroner ved å sende SMS med ROSA til 2277

• Vipps valgfritt beløp til 2266

• Gi et valgfritt beløp til Rosa sløyfe-aksjonen til kontonummer 7001.09.88592

• Start din egen innsamling til Rosa sløyfe-aksjonen på rosasloyfe.no eller på Facebook

**Hva er Rosa sløyfe?**

Rosa sløyfe er en internasjonal folkebevegelse som markeres over hele verden i oktober hvert år. I Norge eies aksjonen av Brystkreftforeningen og Kreftforeningen.

Målet er å:

• vise solidaritet med brystkreftrammede

• spre informasjon og øke kunnskapen om brystkreft

• støtte brystkreftforskning, opplysningsarbeid og brystkreftprosjekter

Rosa sløyfe-aksjonen tildeler årlig midler til forskningsprosjekter i Norge.

Siden oppstarten i 1999 har Rosa sløyfe bidratt med over 320 millioner kroner

til formålet.

**Fakta om brystkreft**

• Brystkreft er den vanligste kreftformen blant kvinner. I 2019 fikk 3726 kvinner og 27 menn påvist sykdommen.

• Hver 12. kvinne i Norge får brystkreft i løpet av livet, men heldigvis overlever flere enn 90 prosent av dem som rammes.

• Det lever mer enn 51 000 mennesker i Norge som har eller har hatt brystkreft.

**Symptomer**

Synlige forandringer i brystet – brystet kan endre seg på flere måter:

* Kul eller hevelse i brystet og/eller i armhulen
* Inndragning eller søkk i huden på brystene
* Brystvorte som trekker seg innover eller peker i en annen retning enn det som er vanlig

Hud- eller eksemforandringer på eller rundt brystvorten, slik som:

* Rødhet eller annen fargeendring av hud på brystene
* Utslettliknende forandringer av hud på bryster eller brystvorter
* Hudfortykkelse eller appelsinhud
* Sår på huden på brystet som ikke vil gro

Uklar eller blodtilblandet væske fra brystvorten kan være et symptom på brystkreft, men det kan også skyldes ufarlige tilstander, som for eksempel bruk av enkelte medikamenter. Striper av blod i melken under amming er ufarlig og trenger ingen spesiell undersøkelse.

Symptomene over kan være tegn på andre tilstander og ikke nødvendigvis kreft. Vårt råd er at man bør ta kontakt med lege dersom symptomene varer i over tre uker.

**Annen tekst:**

Her finner du den Rosa sløyfen og andre Rosa sløyfe-produkter:

Hovedpartnere – Partnere

En stor takk til alle våre sponsorer som bidrar til aksjonen ved å selge Rosa sløyfer eller lar deler av salgssummen på andre produkter gå til aksjonen.

E-post: rosa@kreftforeningen.no | t: 21 49 49 21 | Følg oss på Facebook og Instagram

Årets Rosa sløyfe er designet av Nina Skarra.